În urmă cu un an, Comisia a luat un nou start. Pe baza orientărilor politice, am definit prioritățile Comisiei și ne-am angajat să ne concentrăm eforturile pe chestiunile de importanță majoră acolo unde cetățenii se așteaptă să vadă intervenția Uniunii Europene. Am decis că vom schimba modul în care lucrăm, vom da dovadă de deschidere și ne vom asuma răspunderea pentru acțiunile noastre. Și am invitat Parlamentul European și Consiliul să colaboreze cu noi pentru a obține această schimbare, deoarece obținerea de rezultate împreună în domeniile care contează cu adevărat este singura modalitate de a recâștiga încrederea cetățenilor europeni în faptul că Uniunea se află în slujba lor.

Cetățenii vor judeca UE în funcție de măsura în care obține rezultate în ceea ce privește provocările majore cu care se confruntă societățile noastre în prezent. Ocuparea locurilor de muncă, creșterea și deficitul de investiții. Refugiați nevoiți să caute refugiu în fața instabilității și a războiului. Schimbările climatice și presiunea asupra resurselor naturale. Inegalitatea, intoleranța și un sentiment de insecuritate în unele părți ale comunităților noastre. Realitatea interdependenței globale și lipsa noastră de încredere în Europa și în rolul pe care îl poate juca în emergența unei noi ordini mondiale.

Cele zece priorități stabilite în Agenda pentru locuri de muncă, creștere, echitate și schimbări democratice — care este în același timp declarația de misiune a Comisiei Juncker și baza pe care am fost aleși — abordează aceste provocări. Evenimentele marcante de anul trecut - de la redresarea economiilor noastre într-un ritm mai lent decât cel prevăzut și necesitatea de a restabili stabilitatea economiei Greciei, la presiunea exercitată de migrație la frontierele noastre externe, alimentată de insecuritatea din vecinătatea noastră, până la atacurile teroriste comise asupra redacției „Charlie Hebdo” și în alte părți pe teritoriul european — nu au făcut decât să consolideze hotărârea noastră de a menține accentul asupra acestor priorități, de a face lucruri diferite și de a le face altfel.

A face lucruri diferite

Anul trecut am spus că vom face lucruri diferite și că ne vom concentra pe lucrurile importante. De atunci, am definit viziunea noastră și măsurile concrete care trebuie luate în ceea ce privește planul de investiții, piața unică digitală, uniunea energetică, Agenda europeană privind securitatea, Agenda europeană privind migrația, uniunea piețelor de capital, planul de acțiune pentru impozitarea echitabilă și eficientă a societăților, noua strategie privind comerțul și cele mai recente propuneri privind aprofundarea și consolidarea Uniunii economice și monetare. În această săptămână vom prezenta strategia noastră privind piața unică pentru bunuri și servicii și, până la sfârșitul anului, vom completa acest tablou cu planurile noastre pentru o economie circulară durabilă, mobilitatea forței de muncă și o mai bună gestionare a frontierelor noastre externe. Toate aceste acțiuni sunt susținute de noua Agendă a Comisiei privind o mai bună legiferare.

În urma unui dialog continuu cu Parlamentul European și cu Consiliul, lansat de discursul președintelui privind starea Uniunii din 9 septembrie, prezentul program de lucru prezintă inițiative-cheie pe care le vom adopta în următoarele douăsprezece luni pentru a îndeplini aceste angajamente. Nu putem îndeplini totul într-un an, dar angajamentele noastre reprezintă un program legislativ substanțial, precum și un cadru pentru acțiunile ulterioare care vor fi incluse în viitoarele programe de lucru, pentru care lucrările pregătitoare, inclusiv evaluarea, consultările și evaluările impactului, vor începe în 2016.

Am acordat prioritate schimbărilor legislative care - în cazul sunt adoptate rapid — pot avea un impact direct asupra locurilor de muncă și a creșterii, asupra mediului înconjurător și a bunăstării sociale, asupra securității noastre și a modului în care participăm la o lume interconectată.

Parlamentul European, ales în mod direct, și Consiliul de miniștri ai fiecărui guvern național, care sunt colegiuitorii UE, au aprobat cu o rapiditate fără precedent propunerile Comisiei referitoare la Fondul european pentru investiții strategice (FEIS), modificarea bugetului UE pe 2015 în scopul de a consolida sprijinul financiar în contextul crizei refugiaților, un pachet de 35 de miliarde EUR pentru creștere economică și locuri de muncă în Grecia și deciziile de urgență pentru relocarea în interiorul UE a refugiaților care au nevoie de protecție internațională. Acest efort comun de a obține rezultate rapid în cazul în care este nevoie urgentă de decizii nu ar trebui să mai constituie o excepție, ci trebuie să devină regulă.

Prin urmare, înainte de elaborarea prezentului program de lucru, Comisia s-a angajat în discuții intense și constructive cu partenerii noștri instituționali pentru a pune bazele unei înțelegeri comune a modului de a concentra eforturile. Cele mai bune propuneri nu vor schimba nimic dacă stau pe masa negocierilor timp de mai mulți ani fără a se ajunge la un acord. Acesta este, de asemenea, motivul pentru care am identificat o serie de propuneri existente care merită să fie adoptate rapid de către colegiuitori, și motivul pentru care intenționăm să retragem o serie de propuneri anterioare ale Comisiei care nu mai sunt relevante, au fost blocate sau nu mai îndeplinesc nivelul necesar de ambiție, în scopul de a elibera spațiu pentru a ne concentra asupra propunerilor prioritare care au șanse mari de a fi adoptate.

A face lucrurile altfel

Noi provocări necesită răspunsuri noi și ambițioase, dar trebuie să rămânem la fel de ambițioși pentru a face față provocărilor actuale și, mai presus de toate, să verificăm că, atunci când se justifică o reacție la nivel european, aceasta este cât se poate de eficace în realizarea obiectivelor noastre comune. Ceea ce contează sunt rezultatele, nu bunele intenții. Angajamentul Comisiei pentru o mai bună legiferare vizează studierea dovezilor disponibile și garantarea faptului că, atunci când intervine, UE procedează într-un mod care să aducă efectiv o schimbare pozitivă pe teren. De aceea, trebuie să fim în permanență atenți pentru a ne asigura că legislația noastră și programele noastre de finanțare sunt eficace și rămân adecvate scopului.

În multe domenii, este necesară o abordare comună la nivel european dacă dorim să ne atingem obiectivele ambițioase de politică — un nivel ridicat de protecție a mediului, standarde ridicate de protecție socială și de ocupare a forței de muncă, securitate energetică, o economie înfloritoare, care aduce beneficii tuturor, o politică în materie de migrație care să reflecte valorile noastre comune. Însă normele care nu mai sunt de actualitate sau sunt prea complicate sau prea complexe pentru a fi aplicate în practică nu își vor atinge obiectivele.

Verificarea faptului că normele noastre sunt într-adevăr adaptate realizării ambițiilor noastre în aceste domenii nu este un aspect de care trebuie să ne temem, ci o oportunitate de îmbunătățire a acestora — o șansă de a ne asigura că, în domenii cum ar fi legislația în materie de sănătate și siguranță, normele sunt funcționale și vor fi puse în aplicare, astfel încât standardele înalte pe care le-am stabilit sunt efectiv aplicate la locurile de muncă de pretutindeni, în beneficiul lucrătorilor din întreaga Uniune.

Din acest motiv, am decis să includem în prezentul program de lucru planurile noastre de revizuire a principalelor domenii ale legislației existente și să ne asigurăm că acestea sunt adecvate pentru a produce o schimbare reală pe teren. Propunem, de asemenea, abrogarea unor legi care nu mai sunt relevante. În același spirit, pentru informarea cetățenilor și a întreprinderilor, atragem atenția asupra unor noi acte legislative ale UE care se vor aplica pentru prima dată în cursul anului următor.

Monitorizarea și, acolo unde este cazul, asigurarea aplicării legislației europene, este una dintre cele mai importante responsabilități ale Comisiei, dar nu s-a bucurat întotdeauna de atenția politică pe care o merită. Suntem pe cale să schimbăm acest lucru și să accelerăm activitățile de asigurare a respectării aplicării legislației în domeniile care contează cel mai mult, de exemplu normele noastre comune în materie de azil care trebuie să funcționeze corect dacă vrem să menținem încrederea în spațiul Schengen fără frontiere interne. Aplicarea normelor noastre europene comune pe teren înseamnă colaborarea în parteneriat strâns cu actorii de la toate nivelurile — național, regional și local.

Suntem hotărâți să mobilizăm toate instrumentele pe care le avem la dispoziție pentru a contribui la atingerea obiectivelor noastre. Într-un moment în care resursele trebuie să satisfacă cereri mai considerabile decât oricând, bugetul UE trebuie să se axeze pe rezultate. Evaluarea la jumătatea perioadei a cadrului financiar multianual va examina modalitățile de direcționare a finanțării asupra priorităților cu care ne confruntăm, cum ar fi dimensiunea internă și externă ale crizei refugiaților. În plus, Comisia va propune o strategie referitoare la „un buget UE axat pe rezultate” pentru a se asigura că finanțarea viitoare pune un accent mai mare pe obținerea de rezultate. Se poate face mai mult pentru a facilita utilizarea unor instrumente financiare inovatoare și există posibilități considerabile de simplificare (în special în domeniul agriculturii, al fondurilor structurale și de investiții europene și al consolidării eforturilor privind cercetarea), de ameliorare a performanțelor și de măsuri de corelare a eficacității fondurilor cu o bună guvernanță economică.

În acest al doilea an al mandatului nostru, prioritatea Comisiei rămâne clară: aceasta va da dovadă de ambiție atunci când e vorba de chestiuni de importanță majoră și va îmbunătăți modul în care realizează obiectivele urmăriteși se va arăta mai discretă atunci când e vorba de chestiuni mai puțin importante care nu necesită acțiuni comune ale UE. Cu acest program de lucru, structurat în jurul a zece priorități stabilite de președintele Juncker la începutul mandatului nostru, ne reafirmăm angajamentul de a colabora cu partenerii noștri în cadrul Parlamentului European și al Consiliului, pentru a obține rezultatele pe care europenii le așteaptă. Având în vedere provocările cu care se confruntă Europa în prezent, este timpul pentru acțiuni excepționale.

***

1. Un nou impuls pentru locuri de muncă, creștere și investiții